ไม่มอมเมา
ดูท่าผลงานของ รมช.คลัง ทนุศักดิ์ เล็กอุทัย จะเข้าตาผู้มีบารมีนอกประเทศไทยซะแล้ว ก็เฮียเค้ามีไอเดียบรรเจิดตั้ง พ.ร.บ.กองทุนหวยออนไลน์เพื่อช่วยเหลือคนพิการให้มีทุนประกอบอาชีพ
20 เม.ย. 2555

ดูท่าผลงานของ รมช.คลัง ทนุศักดิ์ เล็กอุทัย จะเข้าตาผู้มีบารมีนอกประเทศไทยซะแล้ว ก็เฮียเค้ามีไอเดียบรรเจิดตั้ง พ.ร.บ.กองทุนหวยออนไลน์เพื่อช่วยเหลือคนพิการให้มีทุนประกอบอาชีพ
คุณพี่ทนุศักดิ์ บอกว่า ที่คิดจะตั้งกองทุนนี้เพราะไปก๊อบไอเดียของขุนคลัง เดอะโต้ง กิตติรัตน์ ณ ระนอง ที่มีนโยบายให้สถาบันการเงินของรัฐนำส่งค่าธรรมเนียม 0.47% จากยอดเงินฝากเข้ากองทุนพัฒนาประเทศ ซึ่งกองทุนนี้จะเป็นประโยชน์กับสถาบันการเงินของรัฐเอง
ฉะนั้น ก็ตั้งกองทุนหวยออนไลน์บ้าง เพื่อเอาเงินจากการขายหวยออนไลน์ 2 ตัว 3 ตัว มาทำบ้าง แล้วนำเงินนี้ไปเป็นทุนช่วยเหลือคนพิการ คนยากจน คนดีแต่ฐานะยากจน ไว้เป็นทุนในการประกอบอาชีพโดยไม่ต้องขายลอตเตอรี่ให้เหนื่อยอีกต่อไป
และเมื่อหวยออนไลน์ที่จะขายผ่านตู้อัตโนมัติออกมาจำหน่ายแล้ว ผู้ซื้อหวยเมื่อถูกรางวัลก็มีความสุข 
หากไม่ถูกรางวัลก็เป็นการช่วยเหลือคนพิการให้มีอาชีพ ถือเป็นการทำบุญ ไม่ได้มอมเมาเล่นการพนันแต่อย่างใด
อะฮ้า พูดกันถึงขนาดนี้ แช่แป้งได้เลยว่าในปีนี้ได้เห็นหวยตู้แน่นอนครับพี่น้อง